정조 11년
掌令柳匡天上疏伏以景運川至彌月載屆顒祝之極中外同情嗚呼今之進言亦難矣言或淺近則陳腐也非經世之策語涉更張則矯激也非對症之劑備局回公謾招譏嘲之資省中故紙未見採用之實是不知常談之中自有活法大易之義惟貴通變也雖日積於公車之牘顧何裨於治謨哉如臣狂瞽之說有不足仰塵乙覽而前春二疏猥荷開納之恩批臣且惶且感至今欽誦而耿耿芹曝之忱不敢以疏逖自外憂國一心烟然如丹不避瀆擾之誅更貢一得之見惟聖明垂察焉嗚呼爲今日矯救之急先務一曰變通官制以恢用人之公道也二曰振刷糴弊以解生民之倒懸也三曰奬用廉吏以祛貪汚之風也四曰湖南漕稅之改用地土船也何謂官制之變通也夫治國之謨用人爲重我朝定制雖云以科取人而實則用之以三岐文蔭武是已古則貴文而賤武以蔭補而已一自外重之後蔭路寢廣以外官言之武窠倍於文窠蔭窠倍於武窠官制無變於古而三岐調用有此多寡之不均臣竊慨然也噫通融而參用以做平蕩之治者卽我列聖朝家法則文蔭武竝用其亦平蕩中一大政法也殿下每以色目之分裂憂其調劑之難平而獨於三岐之調何其用之之不均也殿下務祛偏用之習必用人才之陶甄而至於外任之用何其試之之不廣也文蔭武交遞言之者非一臣亦略陳於前疏之中而若其不可不變通者其條有四焉噫爲政莫大於興學校講武備治財賦故文官責其學校之興武臣責其武備之修蔭官責其財賦之治亶出於因其才而施諸用也人才長短如器用之不齊則武非必時於文敎蔭非必疏於武備而在朝家甄用之道不宜有偏重不均之歎武窠之倍於文恐有欠於尙文治之義矣蔭窠之倍於武恐有違於詰戎政之方矣文敎之未振武略之不競未必不由於此而蔭官亦豈必箇箇通才周流陞遷於郡縣府牧之間哉塞外邊氓每有願見文宰之語者以其只慣魏尙弓馬之習而未覩文翁儒雅之化故耳卽此而民情大可見矣三分通融輪回換差實合恢蕩之道此文蔭武之可以交遞者一也生民困悴專由於迎送之頻迎送紛紜多在於武文之邑何也作吏瓜限蔭官最久而武官次之文官最短武文守宰久不過十數朔短則七八朔以故去時便同五日京兆歸處看作逆旅傳舍間有一二才諝者無暇於周察民隱展盡素蘊而無時內遷闔境騷擾卒地換局吏民疲盡財賦庫匱竭奸猾舞文新舊行資裝愁怨載路眞所謂有庫之民奚辜者也數遞之邑長困於數遞迎送之勞偏苦於他邑腴地變而敗局殘官等於病癰邑何以爲邑民何以爲民乎欲除此弊莫如輪差之規此文蔭武之便於交遞者二也貪墨生於無所畏忌而無忌之習亦由於文蔭武之不相輪回也三岐繩繩之間氣味相連治規略倣去者有所恃而不忌來者因其舊而襲謬掩護周遮之弊生而轉成貪墨之風無少顧忌則不廉者何所不爲專事掩護則肥己者何所知戢若行輪差之制則蔭去之邑必有嗣後之虞武歸之州必多方來之憂瞻前顧後汚吏自有所徵畏革舊圖新貪風亦可以漸祛矣此文蔭武之宜其交遞者三也至於抱紅牌之冤莫甚於近日國朝古制外輕內重故郞署泮官例作三司臣遞付之窠名添從班者無時無官無月無祿而玉堂外補而爲守宰臺臣外遷而爲察訪陞六初未通淸朝典籍而暮縣監雖窮鄕疏賤登科之後無憂銅章之不佩矣今也則內輕外重轉以至於內外俱重言乎內則出入三司之臣或終年而未帶一銜或閱歲而未添寸祿言乎外則經幄有桂玉之愁臺省多凍綏之憂外窠一出擧世如狂鑽刺求乞得者猶罕躁競之日熾世道之壞了無可言矣嘻嘻哿矣京人哀彼鄕科都事奉朝賀便成俚諺一斥數十年甄復無期而槐安太守夢外難得每都政過後曷嘗見甄復者能有幾人亦嘗見遐鄕疏逖之能得一麾者乎或有斗邑之倖得者生疏初邑齟齬上司未滿數考狼狽而廻有才而未及售有冤而不得伸因遂見枳而止一出都門淚渡淸㶚歸對妻兒兒啼妻飢望絶榮塗枯槁以終慼矣抱紅牌之冤也其所飮恨直足以上干天和以科取人以科用人之國而因科呼冤一何至此古之名碩趠起寒畯之中草野之人豈皆愚不肖而擯棄乎朱子所謂人才積滯比如山川鬱結者正爲今日道也若此不已則用周宣幹之言革罷三十年科擧可也不然則變通官制有不容已此文蔭武交遞之不可不變通者四也曾在先朝故重臣李益輔有意變通而見沮未售故相臣李思觀力主是論幾乎區劃變通定分排而其時權凶用事一言不合閼而不行重可慨也噫官制若不變通則殿下雖日下振淹滯之飭敎而淹滯無以振也銓官雖欲銳意於恢公而公道難以恢也臣意則除却蔭之營下邑武之防禦使文之三府尹及東萊水原其餘則外地守令文武交遞內地守令一竝文蔭武輪回換差則夫然後三岐用人之路廣蕩無偏而興學講武治財之方交修而互擧抱紅牌之含冤庶可自解而邑無迎送之偏苦吏革貪墨之舊習翕受敷施上有陶鑄之化展才布能下有凝績之效允協平蕩之治而克底會歸之休矣伏願下詢廟堂而亟令變通顧今大政不遠因命選部方便措畫俾得振滯而恢公焉甲者曰交遞大變通也有難遽議是有不然今日偏用之弊由於古制之紊則交遞變通實則復古制也有何持疑於斷行乎乙者曰文官元無不可擬之窠只在銓地之恢公何必三岐之交遞此亦不通之論也元定文窠近或移付於蔭苟非指窠定制則武蔭之窠豈歸於文哉久則變變則通易之時義也一番變通政合事宜如或形格勢阻終不可大變通則抑有一說焉向來我聖上深軫參下官之積滯至有令別檢之變通甚盛意也一自變通之後小紓參下官淹屈之患而獨於外官無所變通故目今三館參上積薪淹滯虛司果出六尙患區處之無路奚暇於罷散人之甄復乎若於百餘武窠中除出十餘窠近二百蔭窠中除出二十餘窠定爲文窠而文參下察訪十五窠竝爲陞付參上之窠則是所謂小變通也交遞大變通雖或未施推移小變通斷不可已也至若諸道都事古稱外臺曾以侍從差遣與道臣相可否設置之意本自不輕而一自災傷革破之後便成無職事之冗官謾歸窮文官之卒職掌試之外初不以別星待之且緣廚傳之爲弊元無夫馬之起送故虛帶假銜初不赴營雖或暫赴亦不過乍當貶題而歸小淹營底堪羞本衛之冷客强號上官不免下隷之嗤點如許冗官置之何爲先朝癸巳果以侍從差遣事定式矣時以郞署之無區處大臣筵白行之一二都政旋又廢却官制如得變通則都事變通自無礙於參上振滯之餘矣繼自今永作侍從窠而區劃廩捧還復古規必以有文識地望之人從班中擇差使之往留該營或輪行列邑糾察風俗規正官雅而一道之奬勸試任其責成有如皇朝之督學御史則秋冬詩禮之誦春夏程式之業日漸修擧是不但舊規之復大有補於振作之方矣何謂糴弊之振刷也今日痼瘼無如糴弊千瘡百孔蠧國病民一則吏逋之虛簿也二則那移反作之虛留而三則立本錢還之最爲巨瘼也前後繡啓之黜罷皆出於此聖上宵旰之軫憂恒在於此而況値大歉之餘穀簿在在枵然振刷査正之擧其何以小忽乎今夫至奸者吏至冤者民捧糴時空殼穀之彌縫封庫日因倒納之虛錄分糶時不完石之欠缺無非吏逋之弄幻民疲精穀之供而吏作倉中之蠧精實之穀盡歸烏有分糶之地半是空殼一包之分斗不過十餘弊劇之邑簸揚一斛六七斗而已年年偸食積逋如山則乘夜逃躱害及村民村村求乞面面橫徵吏屬晏如而殘民受困賣庄賣土公然蕩盡此實蔀屋難支之弊也若令各邑別設吏奴庫吏奴之還斂散於此不混民庫則吏無容奸之路漸社積逋之患而且以吏逋徵於吏勿侵村民之意申嚴禁條則可紓無辜之冤矣那移反作之弊西北偏劇以其穀名繁而有折米之規也各樣穀名色紛錯於糴案故吏緣爲姦姦賣不一穀之貴者從中偸出穀之賤者派給殘氓而勘簿之際多般幻面以稷爲粟以粟爲米傅會苟充於折米之數不明官長矇不覺察不廉者又從以染指那移流而爲反作反作轉以爲虛留年荒之餘此弊尤劇嚴覈査櫛有不可緩也錢還立本之弊三南滋甚以其穀簿之多米而米價之多踊也窮春穀貴米價高踊故憑藉上營發賣托以爲民加分而留庫中高價作錢泒給二兩零於民間以爲待秋一石之當納而餘剩盡歸肥己雖云立本於秋後未納之前自歸庫中之虛留而穡事未登錢貴如金則受錢之民怨聲嗷嗷不法之事何以加此雖在平年猶爲犯科況如前春大無之歲乎濱死飢氓仰口吻於發倉而塞責排巡彌縫賑資之外精實之穀都歸發賣哀彼飢口何以聊生受食者不過二兩直三斗米而半年之間竝耗所納恰滿十六七斗其亦冤矣一包米執錢殆近十貫而只以三兩零給本則剩歸私橐不啻數倍以米計之則及秋一包之殖幾乎四五包之多矣小邑殘官幾百石自備穀云者亦安知不犯於此也不革此弊民其難保矣請令廟堂嚴關諸道吏民庫區別斂散而吏逋之勿侵村民事定式遵行別遣摘奸痛加査櫛那移反作隨現嚴勘錢還立本之弊往雖勿論來猶可追從今犯者狀聞論罪施以贓汚之律以期糴弊之振刷焉何謂奬廉而懲貪也噫不廉爲貪徵貪之道孰先於奬廉乎今之爲吏者有能吏焉有酷吏焉又有所謂勢吏焉能吏衒才而沽譽酷吏尙嚴而苛刻勢吏無忌而縱恣勢吏之害甚於能酷而摠以論之不過曰貪吏怙勢無忌之類內雖多慾而外著廉聲故藉藉阿邑之譽瘦殘無勢之人居官雖潔而廉聲無著故箇箇陽城之下臣實痛之顧今四維不張廉恥交喪漢世循良之吏豈易求於今之世而恬謹自持淸白其心不犯非理之科者不害爲今世之良吏矣古語曰誅一貪吏不如奬一廉吏奬廉之方有不容小緩繡啓道査只論贓汚之吏而廉吏則無所著稱臣不勝訝惑也令廟堂亟擧淸白吏之選因飭銓曹採用廉白之人激濁揚淸扶植廉防則始識世間有羞恥事而貪風自可祛矣若夫湖南漕稅之改用地土船何也夫破船專由濫載而濫載與故破實由京江船雇載也京江船摠是諸官家所管豪勢家所使而船格無非濫猾浮浪之類圖囑沿邑怙勢縱恣憑藉公稅嚇喝官長斛上濫捧其弊已劇一船所載例不過千石而貪其雇價濫載數千石故無風海晏吳檣幸得穩過而一遇驚濤楚檝忽然翻覆此則臭載之必因濫載而濫載之由於京江船也發船初宰牛宴樂到泊處飮食若流雇價費盡逐石犯手米一斗水一盂和水補缺所犯旣多終至於莫可彌縫則死中求生破其船而已此則破船之例多故破而故破之由於京江船也噫破船多出於康海南諸邑古皆地土船裝載故無船破之患而京江船雇載後年年破船此實爲地土船可用之明證且如無數商船出沒魚龍之窟而亦未聞取敗京江船多破亦豈非翻覆於船格慾浪之中者乎地土船變通恐合便宜而至於故破船格刑治定配非足以戢其奸嚴行査卞情跡如有可疑必用一律而後可杜後弊矣湖南列邑中法聖浦漕船二十九隻而十二邑輪回禁載群山倉七邑裝載同於法浦此則地土船也其餘三十餘邑皆用京江船若於羅州順天康津等浦口各設漕倉造置漕船從近邑稅米出浦裝載而革罷京江船之雇載破船船格跡涉可疑者斷用一律則臭載故破之患庶自可除矣請令廟堂從長變通焉嗚呼凡今之事弊如蝟毛欲言其弊豈止於斯而以上數條只論其最切於急務耳臣跡疏言輕非敢與議於時謨而漆憂弸中略暴愚悃妄言之罪無地自逃伏願聖明勿以人廢言俯垂察納因命遞臣虛縻之職治臣瀆擾之罪以安微分答曰省疏具悉爾以疏逖之蹤每叨言地輒有陳列極爲嘉也第一件文蔭武守令輪差事勿論輪差與混差名登科目內外無用文侍從及未通淸參上是也似此格式似此規模歷代史牒之所未聞國朝故事之所未有不以科取人則已矣科以搜羅竟使枯黃誠不可使聞於後人大抵三岐之各有定窠本非美制今若但令申飭收用則決知歸於言敎今日大臣備堂來會之命蓋爲是耳卽聞領相病未造朝諸有司多有故來待者只是一大臣一有司云勢將差待後次賓筵先令廟堂知悉預講便完之策第二件四件事亦令廟堂稟處第三件揀廉事爾言切是所謂誅一貪吏不如奬一廉吏云卽今日最要最緊最急先之務選擧已故之人非無砥礪之方奬揚見任邑宰尤合風動之端廟堂方伯俾各對揚期有實效